Arbeidsgiveren din fastsetter når ferien skal tas ut, innenfor de rammene loven setter for plassering av ferien. Det er med andre ord ikke slik at du som arbeidstaker har krav på å få lagt ferien til en bestemt periode, bortsett fra at du har rett til tre uker sammenhengende ferie i løpet av perioden 1. juni til 30. september. Du har også rett til å avvikle resten av den lovfestede ferien (en uke og en dag) sammenhengende.
Arbeidsgiveren din skal drøfte tidspunkt for ferien med deg, eller din tillitsvalgte, i god tid før den skal avvikles. Hvis dere ikke blir enige, er det altså arbeidsgiver som har siste ord i saken.
Arbeidsgiver kan gjøre endringer
Hvis du har fått beskjed om når du får ferie, kan arbeidsgiveren din endre dette hvis det er nødvendig på grunn av uforutsette hendinger. Det kan bare gjøres når avvikling av den fastsatte ferien vil skape vesentlige driftsproblemer, og det ikke kan skaffes stedfortreder. I slike tilfeller må arbeidsgiveren din drøfte saken med deg på forhånd. Du kan kreve erstatning for dokumenterte merutgifter som følger av en omlegging av ferien, men du er pliktig til å gi opplysninger om dette når arbeidsgiver drøfter endringen med deg. Merutgifter som du ikke har gitt opplysninger om under drøfting, kan bare kreves erstattet i den utstrekning de fremstår som nærliggende følger av omleggingen.
Arbeidstakere som fyller 60 år i løpet av ferieåret, som har rett til ytterligere 6 virkedager (en uke) ekstra ferie, kan selv bestemme når ekstraferien skal tas ut, men arbeidsgiver må varsles minst 14 dager før.
Sist oppdatert 20. juni 2022.